Regstappe kom ná verlenging van ramptoestand | Maroela Media
Regstappe kom ná verlenging van ramptoestand
(Foto bloot ter illustrasie: Henk Kruger/ANA)
Die Solidariteit Beweging, waaronder die burgerregte-organisasie AfriForum en die vakbond Solidariteit, gaan nou met regstappe begin om die howe te vra om die ramptoestand in Suid-Afrika te beëindig.
Dít volg nadat Nkosazana Dlamini-Zuma, minister van samewerkende regering en tradisionele sake, Vrydag in die Staatskoerant bevestig het dat die ramptoestand met nog 'n maand verleng is – glo weens 'n behoefte om bestaande wetgewing verder te versterk. Dit sluit die regering se gebeurlikheidsmaatreëls teen Covid-19 in. Die ramptoestand duur nou reeds sowat 22 maande.
Die Solidariteit Beweging meen daar is geen rede dat die ramptoestand verder van krag moet bly nie en sê dat hofstukke eersdaags by die hof ingedien sal word.
Volgens Flip Buys, voorsitter van die Solidariteit Beweging, blyk dit dat die pandemie nou na 'n endemiese fase beweeg. Boonop lyk dit ook of daar nou verhoogde groepimmuniteit teen Covid-19 bespeur is met die Omikron-variant wat tot minder ernstige siekte en sterftes gelei het.
"Die feit dat die virus nou endemies is, beteken nie dat die virus sal weggaan nie, maar dat daar met die virus saamgeleef moet word. Dit beteken voorts dat uitsonderlike maatreëls deur die staat, soos wat onder 'n ramptoestand ingestel kan word, nie meer nodig is om die virus in bedwang te probeer hou nie."
Buys sê die Solidariteit Beweging is ook baie bekommerd oor die stand van skole in Suid-Afrika weens beperkings wat onderwys belemmer.
"Die feit dat baie skole steeds nie na normale werking kan terugkeer nie, verdiep die kommer oor die toekoms van 'n hele generasie leerders."
Kallie Kriel, uitvoerende hoof van AfriForum, meen die ramptoestand hou 'n bedreiging vir vryheid in, aangesien dit aan die regering buitengewone mag gee om burgerlike vryhede dramaties in te perk. Dít sonder dat sodanige mag op enige wyse aan parlementêre toesig en besluitneming onderwerp word, sê Kriel.
"Die feit dat die ramptoestand aanhoudend verleng kan word sonder parlementêre goedkeuring, is 'n ernstige skending van gesonde demokratiese beginsels."
Dr. Dirk Hermann, bestuurshoof van Solidariteit, sê die huidige ramptoestand skep groot onsekerheid vir werkers, maatskappye en die ekonomie oor die algemeen.
"Die ramptoestand stel die regering in staat om op kort kennisgewing maatreëls in te stel wat ondernemings en werkers se lewensbestaan beïnvloed. Hierdie swaard wat oor die ekonomie hang, skep onsekerheid vir kapitaalvorming en verdere uitbreiding in 'n tyd waar ekonomiese groei nou van sleutelbelang is.
"Argumente dat die ramptoestand nie op kort kennisgewing beëindig kan word nie, verontagsaam gerieflikheidshalwe die regulasies wat met 'onmiddellike inwerkingtreding' onder die ramptoestand ingestel en afgedwing is."
Padsterftes styg skerp oor feestyd
Man wat hof se vensters breek, wil skuldig pleit
Stem saam nes miljoene ander Suid-Afrikaners. Die ramptoestand is lankal nie meer nodig nie. Sterkte vir die wat probeer om dit te verander. Dis tyd om weer normaliteit te kry.
Jy moet ingeteken wees om te stem49-1Jy moet ingeteken wees om te stem
Die Ramptoestand is die enigste grashalmpie vir die verrotte ANC Regering. Die oomblik wanneer dit verby is is die Regering en die ANC geskiedenis. Hulle gaan klou tot die bittereinde. Ergste is dat ons die spul betaal om ons te manupileer. Of hul nou wil of nie, dit is 'n kwessie van tyd, dan is hulle verlede tyd. Sterkte.
Stop terselfdertyd die oneffektiewe inspuitings en kanselleer alle mandate. As vry mense kan en sal ons self besluit oor ons gesondheid en bewegings.
Jy moet ingeteken wees om te stem41-6Jy moet ingeteken wees om te stem
Verlenging van Ramptoestand beteken nog 'n rukkie van sentrale beheer van die bevolking. Dit is wat die kommuniste wil hê.